ไฟแนนซ์
โดย...นายเซเว่น
26 ส.ค. 2558

โดย...นายเซเว่น
...ความผันผวนเศรษฐกิจโลกต้อนรับทีมเศรษฐกิจใหม่ของรัฐบาล เปิดสัปดาห์แรกหุ้นตกไปกว่า 60 จุด ทำเอา รมว.คลัง คนใหม่ อภิศักดิ์ ตันติวรวงศ์ ต้องออกมากล่อมนักลงทุนรายใหญ่ รายย่อย ว่า หุ้นตกมากเพราะมีการขายมาก เป็นการประเดิมความเชื่อมั่นของทีมเศรษฐกิจใหม่
...รมว.คลัง คนใหม่ประเดิมเปิดงานแรก เป็นประธานเปิดการสัมมนาวิชาการของสำนักงานเศรษฐกิจการคลัง (สศค.) ประจำปี 2558 วันนี้หัวข้อ “นวัตกรรมการคลังการเงินเพื่อการปฏิรูปประเทศไทย” ที่โรงแรมพลาซ่า แอทธินี รอยัล เมอริเดียน กรุงเทพฯ น่าจะเป็นเวทีสำคัญในการเรียกความเชื่อมั่นนักลงทุนที่อยู่ในอาการผวาเศรษฐกิจโลกได้อีกครั้ง
...ทีมเศรษฐกิจใหม่ในรัฐบาลประสานเป็นเสียงเดียวกัน สัปดาห์หน้าจะเข็นมาตรการกระตุ้นเศรษฐกิจใหม่ให้คณะรัฐมนตรี (ครม.) เห็นชอบ และเป็นมาตรการใหม่ ไม่ใช่เอามาตรการเก่ามาทำใหม่ แต่ก็ยังหนีไม่พ้นการใช้แบงก์รัฐเป็นเครื่องมืออัดฉีดเงินเข้าสู่ระบบเศรษฐกิจอยู่ดี
...เรื่องนี้ อภิศักดิ์ ในฐานะอดีตเอ็มดีแบงก์กรุงไทย แบงก์รัฐขนาดใหญ่ที่สุด น่าจะรู้ดี เพราะในอดีตรัฐบาลใช้แบงก์แห่งนี้เป็นเครื่องมือปล่อยสินเชื่อตามนโยบายรัฐ และปล่อยกู้ให้พวกพ้องนักการเมือง จนแบงก์เกือบล้ม แต่ก็ได้ อภิศักดิ์ มาเก็บกวาดและวางระบบใหม่ ทำให้แบงก์กรุงไทยแข็งแกร่งขึ้นในทุกวันนี้
...แต่ว่าการใช้แบงก์รัฐอื่นเป็นเครื่องมือก็ยังมีอยู่ กลายเป็นยาวิเศษที่หลายรัฐบาลพยายามใช้ จนบางครั้งเกินพอดี ทำให้หลายแห่งเกิดความเสียหายถึงขนาดล้มทั้งยืน ตัวอย่างที่เห็นได้ชัดคือ เอสเอ็มอีแบงก์และไอแบงก์ที่มีหนี้เสียรวมกันถึง 1 แสนล้านบาท จึงเป็นเรื่องที่ทีมเศรษฐกิจใหม่ต้องระวังไม่ให้ประวัติศาสตร์กลับมาซ้ำรอย 
...สมหมาย ภาษี กลายเป็นอดีต รมว.คลัง ตอนนี้ มีความสุขกับการตีกอล์ฟ และบริหารกิจการโรงแรมที่ จ.ภูเก็ต ทิ้งทวนก่อนลาตำแหน่งว่า ยังมีเรื่องการปฏิรูปภาษีที่ยังไม่เสร็จ โดยเฉพาะการเก็บภาษีที่ดินและสิ่งปลูกสร้างก็ต้องวัดใจ รมว.คลัง คนใหม่จะกล้าเดินหน้าเรื่องนี้เต็มสูบขนาดไหน เพราะเป็นเรื่องสำคัญทางเศรษฐกิจ แต่เป็นของแสลงผู้ที่ถูกกระทบ ทำให้ถูกต้านหนักทุกครั้งที่มีการเสนอ ถึงขั้นมีการเขี่ยออกจากตำแหน่งก็เห็นกันมาแล้ว